Komission direktiivi 2001/58/EY, annettu 27 päivänä heinäkuuta 2001, yksityiskohtaisten järjestelyjen määrittelemisestä ja vahvistamisesta vaarallisia valmisteita koskevaa erityistietojärjestelmää varten Euroopan parlamentin ja neuvoston direktiivin 1999/45/EY 14 artiklan täytäntöönpanemiseksi annetun direktiivin 91/155/ETY muuttamisesta toisen kerran neuvoston direktiivin 67/548/ETY 27 artiklan (käyttöturvallisuustiedotteet) täytäntöönpanemiseksi vaarallisten aineiden osalta (ETA:n kannalta merkityksellinen teksti)



Virallinen lehti nro L 212 , 07/08/2001 s. 0024 - 0033



Komission direktiivi 2001/58/EY, annettu 27 päivänä heinäkuuta 2001, yksityiskohtaisten järjestelyjen määrittelemisestä ja vahvistamisesta vaarallisia valmisteita koskevaa erityistietojärjestelmää varten Euroopan parlamentin ja neuvoston direktiivin 1999/45/EY 14 artiklan täytäntöönpanemiseksi annetun direktiivin 91/155/ETY muuttamisesta toisen kerran neuvoston direktiivin 67/548/ETY 27 artiklan (käyttöturvallisuustiedotteet) täytäntöönpanemiseksi vaarallisten aineiden osalta (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon vaarallisten valmisteiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 31 päivänä toukokuuta 1999 annetun Euroopan parlamentin ja neuvoston direktiivin 1999/45/EY(1) ja erityisesti sen 14 artiklan, ottaa huomioon vaarallisten aineiden luokitusta, pakkaamista ja merkitsemistä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY(2), sellaisena kuin se on viimeksi muutettuna komission direktiivillä 2000/33/EY(3), ja erityisesti sen 27 artiklan, sekä katsoo seuraavaa: (1) Direktiivin 1999/45/EY 14 artiklassa säädetään, että tiettyjen vaarallisten valmisteiden markkinoille saattamisesta vastaavan henkilön on toimitettava käyttöturvallisuustiedote. (2) Direktiivin 67/548/ETY 27 artiklassa säädetään, että vaarallisten aineiden markkinoille saattamisesta vastaavan henkilön on myös toimitettava käyttöturvallisuustiedote. (3) Käyttöturvallisuustiedotteessa annetut tiedot on tarkoitettu pääasiallisesti ammattikäyttäjille, joiden on voitava niiden avulla ryhtyä tarvittaviin toimenpiteisiin terveyden, turvallisuuden ja ympäristön suojelemiseksi työpaikalla. (4) Vaarallisia aineita ja tiettyjä valmisteita koskevien käyttöturvallisuustiedotteiden sekä niiden toimittamisen on täytettävä komission direktiivin 91/155/ETY(4), sellaisena kuin se on muutettuna direktiivillä 93/112/EY(5), säännökset. (5) Direktiivin 1999/45/EY 14 artiklan 2 kohdan 1 alakohdan b alakohdassa säädetään uudesta vaatimuksesta valmisteiden saattamisesta markkinoille vastaaville henkilöille. Heidän on toimitettava ammattikäyttäjien pyynnöstä käyttöturvallisuustiedote, jossa annetaan asiaan suhteutettua tietoa valmisteista, jotka eivät ole direktiivin 1999/45/EY 5, 6 ja 7 artiklassa tarkoitettuja vaarallisia valmisteita mutta jotka sisältävät vähintään yhtä ainetta, joka aiheuttaa vaaraa terveydelle tai ympäristölle, tai yhtä ainetta, jolle yhteisö on asettanut työperäisen altistuksen raja-arvon. Tämä koskee edellä tarkoitettuja yksittäisiä aineita, joiden pitoisuus on vähintään yksi painoprosentti, kun on kyseessä muu kuin kaasumainen valmiste, tai vähintään 0,2 tilavuusprosenttia, kun on kyseessä kaasumainen valmiste. (6) Direktiivissä 1999/45/EY säädetään myös vaatimuksesta, että valmisteet on luokiteltava ja merkittävä niiden ympäristövaikutusten perusteella. (7) Direktiivi 91/155/ETY on siksi muutettava edellä mainitun mukaisesti, kuten direktiivin 1999/45/EY 14 artiklan 2 kohdan 3 alakohdassa säädetään, viimeistään 30 päivänä heinäkuuta 2002. (8) Työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annetun neuvoston direktiivin 98/24/EY (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi)(6) 4 artiklassa vaaditaan työnantajia määrittämään, onko työpaikalla vaarallisia kemikaaleja, ja arvioimaan kyseisten kemikaalien läsnäolosta työntekijöiden terveydelle ja turvallisuudelle mahdollisesti aiheutuvat riskit. Siinä on otettava huomioon tiedot, jotka tavarantoimittaja toimittaa käyttöturvallisuustiedotteilla. Direktiivin 91/155/ETY liite on siksi muutettava. (9) Jäsenvaltioissa hiljattain toteutetuista täytäntöönpanotoimenpiteistä ja tutkimuksista on käynyt ilmi, että käyttöturvallisuustiedotteet ovat usein laadultaan huonoja eivätkä anna käyttäjälle riittävää tietoa. Eräs tapa parantaa käyttöturvallisuustiedotteiden laatua on parantaa ohjeita, joita käyttöturvallisuustiedotteiden laatijoille annetaan direktiivin 91/155/ETY liitteessä. Direktiivin 91/155/ETY liite olisi siksi muutettava. Komission ja jäsenvaltioiden pitäisi harkita muitakin tapoja, joilla käyttöturvallisuustiedotteiden laatua voitaisiin parantaa edelleen tulevaisuudessa. (10) Tässä direktiivissä säädetyt toimenpiteet ovat direktiivin 1999/45/EY 20 artiklalla perustetun vaarallisten aineiden ja valmisteiden kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset, ON ANTANUT TÄMÄN DIREKTIIVIN: 1 artikla Muutetaan direktiivi 91/155/ETY seuraavasti: 1) Korvataan 1 artiklan 1 kohta seuraavasti: "1. a) Yhteisön alueelle sijoittautuneen, kemiallisen aineen tai valmisteen markkinoille saattamisesta vastaavan valmistajan, maahantuojan tai jakelijan on toimitettava aineen tai valmisteen teolliselle käyttäjälle käyttöturvallisuustiedote, joka sisältää 3 artiklassa ja tämän direktiivin liitteessä määritellyt tiedot, jos aine tai valmiste on luokiteltu vaaralliseksi direktiivin 67/548/ETY tai Euroopan parlamentin ja neuvoston direktiivin 1999/45/EY(7) mukaan. b) Kemiallisen valmisteen markkinoille saattamisesta vastaavan valmistajan, maahantuojan tai jakelijan on toimitettava teollisen käyttäjän pyynnöstä käyttöturvallisuustiedote, joka sisältää 3 artiklassa ja tämän direktiivin liitteessä määriteltyä asiaan suhteutettua tietoa valmisteesta, joka ei ole direktiivin 1999/45/EY 5, 6 ja 7 artiklassa tarkoitettu vaarallinen valmiste mutta joka sisältää vähintään yhtä ainetta, joka aiheuttaa vaaraa terveydelle tai ympäristölle, tai yhtä ainetta, jolle yhteisö on asettanut työperäisen altistuksen raja-arvon. Tämä koskee edellä tarkoitettuja yksittäisiä aineita, joiden pitoisuus on vähintään yksi painoprosentti, kun on kyseessä muu kuin kaasumainen valmiste, tai vähintään 0,2 tilavuusprosenttia, kun on kyseessä kaasumainen valmiste." 2) Korvataan direktiivin 3 artiklassa tarkoitettu liite tämän direktiivin liitteellä. 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä heinäkuuta 2002. Niiden on ilmoitettava tästä komissiolle välittömästi. 2. Jäsenvaltioiden on sovellettava 1 kohdassa tarkoitettuja lakeja, asetuksia ja hallinnollisia määräyksiä: a) valmisteisiin, joihin ei sovelleta kasvinsuojeluaineiden markkinoille saattamisesta annettua neuvoston direktiiviä 91/414/ETY(8) tai biosidituotteiden markkinoille saattamisesta annettua neuvoston direktiiviä 98/8/EY(9), 30 päivästä heinäkuuta 2002; b) valmisteisiin, joihin sovelletaan direktiiviä 91/414/ETY tai direktiiviä 98/8/EY, 30 päivästä heinäkuuta 2004. 3. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten tällaiset viittaukset tehdään. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä 27 päivänä heinäkuuta 2001. Komission puolesta Erkki Liikanen Komission jäsen (1) EYVL L 200, 30.7.1999, s. 1. (2) EYVL 196, 16.8.1967, s. 1. (3) EYVL L 136, 8.6.2000, s. 90. (4) EYVL L 76, 22.3.1991, s. 35. (5) EYVL L 314, 16.12.1993, s. 38. (6) EYVL L 131, 5.5.1998, s. 11. (7) EYVL L 200, 30.7.1999, s. 1. (8) EYVL L 230, 19.8.1991, s. 1. (9) EYVL L 123, 24.4.1998, s. 1. LIITE "LIITE OPAS KÄYTTÖTURVALLISUUSTIETOJEN LAATIMISEKSI Tämän liitteen tarkoituksena on varmistaa 3 artiklassa mainittujen pakollisten otsikoiden sisällön johdonmukaisuus ja tarkkuus, jotta ammattikäyttäjät voivat käyttöturvallisuustiedotteiden avulla ryhtyä tarvittaviin toimiin terveyden ja turvallisuuden suojelemiseksi työpaikalla sekä ympäristön suojelemiseksi. Käyttöturvallisuustiedotteiden tietojen on täytettävä työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä annetussa neuvoston direktiivissä 98/24/EY(1) säädetyt vaatimukset. Erityisesti työnantajan on pystyttävä käyttöturvallisuustiedotteiden avulla määrittämään, onko työpaikalla vaarallisia kemikaaleja ja arvioimaan niiden käytöstä työntekijöiden terveydelle ja turvallisuudelle mahdollisesti aiheutuvat riskit. Tiedot on annettava selvästi ja tiiviisti. Käyttöturvallisuustiedotteen laatijan on oltava pätevä henkilö, jonka on otettava huomioon käyttäjien erityistarpeet, sikäli kuin ne tiedetään. Aineiden ja valmisteiden markkinoille saattamisesta vastaavien henkilöiden on varmistettava, että pätevät henkilöt saavat asianmukaista koulutusta, myös kertauskoulutusta. Valmisteista, joita ei ole luokiteltu vaarallisiksi mutta joille vaaditaan käyttöturvallisuustiedot direktiivin 1999/45/EY 14 artiklan 2 kohdan 1 alakohdan b alakohdan mukaan, on kunkin otsikon alla annettava oikeasuhteista tietoa. Lisätiedot voivat olla tarpeen joissakin tapauksissa, sillä aineilla ja valmisteilla voi olla monenlaisia ominaisuuksia. Jos taas käy ilmi, etteivät tiettyjä ominaisuuksia koskevat tiedot ole tärkeitä tai niitä on teknisistä syistä mahdoton toimittaa, syyt tähän on ilmoitettava selvästi kunkin otsikon kohdalla. Jokaisesta vaarallisesta ominaisuudesta on toimitettava tietoja. Jos ilmoitetaan, että tietty vaara ei koske valmistetta, on ilmoitettava selvästi joko että luokituksen tekijällä ei ole tietoja käytettävissään tai että käytettävissä olevat testitulokset ovat negatiivisia. Käyttöturvallisuustiedotteen julkaisupäivä on annettava ensimmäisellä sivulla. Kun käyttöturvallisuustiedotetta on muutettu, muutokset on saatettava vastaanottajan tietoon. Huom. Käyttöturvallisuustiedote vaaditaan myös tietyistä direktiivin 67/548/ETY liitteessä VI olevissa 8 ja 9 luvuissa mainituista erikoisaineista ja valmisteista (esim. massiivisessa olomuodossa olevat metallit, metalliseokset, kompressoidut kaasut jne.), joiden merkinnöistä on säädetty poikkeuksia. 1 AINEEN TAI VALMISTEEN SEKÄ YHTIÖN TAI YRITYKSEN TUNNISTUSTIEDOT 1.1 Aineen tai valmisteen tunnistustiedot Tunnistustiedoissa käytetyn termin on oltava sama kuin direktiivin 67/548/ETY liitteen VI mukaisessa varoitusetiketissä käytetty termi. Myös muita saatavissa olevia tunnistustietoja voidaan ilmoittaa. 1.2 Aineen ja/tai valmisteen käyttötarkoitus Aineen tai valmisteen aiottu tai suositeltu käyttötarkoitus, mikäli ne tiedetään, on ilmoitettava. Useista mahdollisista käyttötarkoituksista tarvitsee luetella vain tärkeimmät tai tavallisimmat. Samalla on hyvä ilmoittaa, mihin ainetta käytännössä käytetään, esimerkiksi onko se palonestoaine, antioksidantti jne. 1.3 Yhtiön tai yrityksen tunnistustiedot Aineen tai valmisteen markkinoille saattamisesta vastaavan henkilön, olkoon se valmistaja, maahantuoja tai jakelija on annettava tunnistustiedot. Tällöin on annettava täydellinen osoite ja puhelinnumero. Jos kyseinen henkilö ei ole sijoittautunut siihen jäsenvaltioon, jossa aine tai valmiste saatetaan markkinoille, on mahdollisuuksien mukaan annettava tähän jäsenvaltioon sijoittautuneen asiasta vastaavan henkilön täydellinen osoite ja puhelinnumero. 1.4 Hätäpuhelinnumero Edellä mainittujen tietojen lisäksi on annettava yhtiön ja/tai asiasta vastaavan virallisen neuvontaelimen (joka voi olla se elin, joka on vastuussa terveyttä koskevien tietojen vastaanottamisesta ja johon viitataan direktiivin 1999/45/EY 17 artiklassa) hätäpuhelinnumero. 2 KOOSTUMUS JA/TAI TIEDOT AINEOSISTA Vastaanottajan on voitava tunnistaa annettujen tietojen perusteella helposti valmisteen aineosiin liittyvät vaarat. Valmisteeseen itseensä liittyvät vaarat on ilmoitettava kohdassa 3. 2.1 Täydellisen koostumuksen (aineosien laatu ja niiden pitoisuus) antaminen ei ole tarpeellista, vaikka yleinen kuvaus aineosista ja niiden pitoisuuksista voi olla hyödyksi. 2.2 Direktiivin 1999/45/EY mukaisesti vaarallisiksi luokitelluista valmisteista on ilmoitettava seuraavat aineet sekä niiden pitoisuus tai pitoisuusalue: i) direktiivissä 67/548/ETY tarkoitetut terveydelle tai ympäristölle vaaralliset aineet, jos niiden pitoisuus on vähintään se, joka on mainittu direktiivin 1999/45/EY 3 artiklan 3 kohdassa olevassa taulukossa (ellei direktiivin 67/548/ETY liitteessä I tai direktiivin 1999/45/EY liitteissä II, III tai V ole säädetty pienempiä raja-arvoja), ii) ja aineet, joille yhteisössä on säädetty työperäisen altistuksen raja-arvo ja jotka eivät kuulu i)-alakohdassa mainittuihin aineisiin. 2.3 Valmisteista, jotka ei ole luokiteltu vaarallisiksi direktiivin 1999/45/EY mukaan, on ilmoitettava seuraavat aineet sekä niiden pitoisuus tai pitoisuusalue, jos yksittäisen aineen pitoisuus on vähintään yksi painoprosentti, kun on kyseessä muu kuin kaasumainen valmiste, tai vähintään 0,2 tilavuusprosenttia, kun on kyseessä kaasumainen valmiste: - aineet, jotka ovat direktiivissä 67/548/ETY(2) tarkoitettuja terveydelle tai ympäristölle vaarallisia aineita, - ja aineet, joille yhteisössä on säädetty työperäisen altistuksen raja-arvo. 2.4 Edellä tarkoitetuista aineista on ilmoitettava niiden luokitus (joka perustuu joko direktiivin 67/548/ETY 4 ja 6 artiklaan tai sen liitteeseen I) sekä varoitusmerkit ja R-lausekkeet, jotka aineille on osoitettu niihin liittyvien fysikaalis-kemiallisten, terveys- tai ympäristövaarojen mukaisesti. R-lausekkeita ei tarvitse tässä yhteydessä antaa täydellisinä: on viitattava otsikkoon 16, jossa on annettava kunkin R-lausekkeen koko teksti. 2.5 Edellä tarkoitettujen aineiden nimi ja niiden Einecs- tai Elincs-numero tulisi antaa direktiivin 67/548/ETY mukaisesti. CAS-numero ja IUPAC-nimi (jos ne ovat saatavilla) voivat olla hyödyksi. Aineista, jotka on ilmoitettu yleisellä nimellä direktiivin 1999/45/EY 15 artiklan tai tässä liitteessä olevan 2 kohdan 3 alakohdan alaviitteen mukaisesti, ei tarvitse antaa täsmällistä kemiallista yksilöintiä. 2.6 Jos direktiivin 1999/45/EY 15 artiklan tai tässä liitteessä olevan 2 kohdan 3 alakohdan säännösten mukaisesti tiettyjen aineiden tunnistustietoja on käsiteltävä luottamuksellisina, aineiden kemialliset ominaisuudet on kuvattava aineiden turvallisen käsittelyn varmistamiseksi. Käytettävän nimen on oltava sama kuin se, joka seuraa edellä mainituista menettelyistä. 3 VAARALLISTEN OMINAISUUKSIEN KUVAUS Tässä kohdassa on ilmoitettava aineen tai valmisteen luokitus, joka on tehty direktiivin 67/548/ETY tai 1999/45/EY luokitusta koskevien säännösten mukaisesti. Vaarat, joita aineesta tai valmisteesta aiheutuu ihmisille ja ympäristölle, on ilmoitettava selvästi ja lyhyesti. Valmisteet, jotka on luokiteltu vaarallisiksi, ja valmisteet, joita ei ole luokiteltu vaarallisiksi direktiivin 1999/45/EY mukaan, on erotettava selvästi. Tärkeimmät haitalliset, kohtuullisella varmuudella odotettavissa olevat fysikaalis-kemialliset ja ihmiseen tai ympäristöön kohdistuvat vaikutukset ja oireet, jotka liittyvät aineen tai valmisteen käyttötapoihin ja mahdollisiin, todennäköisiin, vääriin käyttötapoihin, on kuvattava. Voi olla tarpeen mainita muita vaaroja, kuten pölyisyys, tukehtuminen, jäätyminen tai sellaiset ympäristövaikutukset kuten maaperän eliöihin kohdistuva vaara, jotka eivät edellytä luokittelemista, mutta jotka voivat vaikuttaa lisäävästi aineen vaarallisuuteen kaiken kaikkiaan. Pakkausmerkintöjä koskevat tiedot on annettava otsikon 15 alla. 4 ENSIAPUOHJEET Ensiaputoimenpiteet on kuvattava. Ensin on mainittava, tarvitaanko välitöntä lääketieteellistä apua. Ensiaputietojen on oltava suppeita ja vahingoittuneen, läsnäolevien ja ensiapua antavien helposti ymmärrettävissä. Oireet ja vaikutukset tulisi esittää lyhyesti tiivistettynä. Ohjeiden on osoitettava, mitä tulisi tehdä paikan päällä onnettomuuden sattuessa ja onko odotettavissa viivästyneitä vaikutuksia altistuksen jälkeen. Tiedot esitetään eri altistusreittien mukaisesti eri alaotsikoiden alla, esimerkiksi hengitystiet, iho- ja silmäkosketus ja nieleminen. Ilmoitetaan, tarvitaanko lääkärin apua tai onko se toivottavaa. Tiettyjen aineiden tai valmisteiden osalta voi olla tärkeätä korostaa, että työpaikalla on oltava enkoisvalmiuksia erityistä ja välitöntä hoitoa varten. 5 OHJEET TULIPALON VARALTA Aineen tai valmisteen aiheuttaman tai sen läheisyydessä ilmenevän tulipalon aiheuttamiin vaatimuksiin on viitattava ilmoittamalla - sopivat sammutusaineet, - sammutusaineet, joita ei saa käyttää turvallisuussyistä, - erityiset altistumisvaarat, jotka johtuvat aineesta tai valmisteesta itsestään, palamistuotteista tai tuloksena syntyvistä kaasuista, - erityiset palomiesten suojavarusteet. 6 OHJEET ONNETTOMUUSPÄÄSTÖJEN VARALTA Aineesta tai valmisteesta riippuen tietoja voidaan tarvita seuraavista seikoista: - henkilövahinkojen estäminen, kuten sytytyslähteiden poistaminen, riittävä ilmanvaihto ja/tai hengityssuojaintentarve, pölyn leviämisen estäminen, iho- ja silmäkosketuksen estäminen, - ympäristöön kohdistuvien vahinkojen estäminen, kuten pääsyn estäminen viemäreihin, pinta- ja pohjavesiin ja maaperään, mahdollinen tarve varoittaa lähiseutua, - puhdistusohjeet, kuten imukykyisen materiaalin (esimerkiksi hiekan, piimaan, happoa sitovan aineen, yleissitovan aineen, sahajauhon käyttö, kaasujen ja/tai huurujen poistaminen vedellä, laimennus. Myös seuraavien merkintöjen tarvetta on harkittava: "Ei saa käyttää", "Neutraloitava (neutralointiaineen nimi)". Huom. Tarvittaessa on viitattava otsikoihin 8 ja 13. 7 KÄSITTELY JA VARASTOINTI Huom. Tässä jaksossa annettavien tietojen olisi liityttävä terveyden, turvallisuuden ja ympäristön suojeluun. Työnantajan pitäisi pystyä niiden avulla suunnittelemaan ja järjestämään työpaikan työmenetelmät direktiivin 98/24/EY 5 artiklan mukaisesti. 7.1 Käsittely Toimenpiteet turvallista käsittelyä varten, mukaan luettuna neuvot, jotka koskevat teknisiä toimenpiteitä, kuten eristystoimenpiteitä, paikallis- ja yleisilmanvaihtoa, toimenpiteitä aerosolien ja pölyn muodostumisen ja tulipalon estämiseksi, ympäristönsuojelutoimenpiteitä (esimerkiksi poistoilman suodattimien tai puhdistuslaitteiden käyttöä, käyttöä eristetyllä alueella, päästöjen talteenottoa ja niiden loppusijoitusta/hävittämistä jne.), ja muut erityiset ainetta tai valmistetta koskevat vaatimukset tai määräykset (esimerkiksi kielletyt tai suositeltavat menettelyt tai laitteet) on määrättävä ja, jos mahdollista, kuvattava lyhyesti. 7.2 Varastointi Ohjeissa on täsmennettävä turvallisen varastoinnin edellyttämät olosuhteet, kuten varastohuoneiden tai astioiden erityisominaisuudet (mukaan lukien ainetta pidättävät seinämät ja ilmastointi), yhteensopimattomat materiaalit, säilytysolosuhteet (lämpötila- ja kosteusraja ja/tai -alue, valo, inertti kaasu jne.), erityiset sähkölaitteet ja staattisen sähkön torjunta. Varastoitavien aineiden määriä koskevista rajoituksista on annettava ohjeita, jos ne ovat merkityksellisiä. Erityisesti on mainittava mahdolliset erityisvaatimukset, kuten aineen tai valmisteen pakkaus- ja/tai astiamateriaalityyppi. 7.3 Erityiset käyttötavat Erityiskäyttöön tarkoitettujen lopputuotteiden osalta suosituksissa on viitattava aiottuihin käyttötapoihin, ja niiden on oltava yksityiskohtaiset ja käytännölliset. Jos mahdollista, on viitattava kyseiselle alalle tai sektorille spesifisiin hyväksyttyihin ohjeisiin. 8 ALTISTUMISEN EHKÄISEMINEN JA HENKILÖNSUOJAIMET 8.1. Altistuksen raja-arvot Nykyisin sovellettavat erityiset valvontaan käytettävät muuttujat, kuten työperäiseen altistukseen liittyvät raja-arvot tai biologiset raja-arvot, on ilmoitettava. Tällöin on annettava siinä jäsenvaltiossa sovellettavat arvot, jossa ainetta tai valmistetta saatetaan markkinoille. On myös annettava tietoa nykyisin suositelluista altistuksen seurantamenetelmistä. Valmisteiden osalta on hyvä antaa raja-arvot niille aineosille, jotka on mainittava käyttöturvallisuustiedotteessa otsikon 2 mukaan. 8.2 Altistuksen torjunta Tässä asiakirjassa altistuksen vähentämistoimenpiteillä tarkoitetaan kaikkia erityisiä suoja- ja torjuntatoimenpiteitä, joita on käytössä sovellettava työntekijän ja ympäristön altistuksen minimoimiseksi. 8.2.1 Työperäisen altistuksen torjunta Työnantajan on otettava nämä tiedot huomioon, kun suoritetaan direktiivin 98/24/EY 4 artiklan nojalla aineista tai valmisteista työntekijöiden terveydelle ja turvallisuudelle mahdollisesti aiheutuvaa riskiä koskevaa riskinarviointia. Direktiivissä edellytetään asianmukaisten työprosessien ja teknisten kontrollien suunnittelua, sopivien laitteiden ja materiaalien käyttöä, työyhteisöä koskevien torjuntatoimenpiteiden toteuttamista riskin esiintymispaikalla ja, jollei altistumista voi muuten ehkäistä, henkilökohtaisten suojatoimenpiteiden soveltamista, kuten henkilönsuojainten käyttöä. Siksi näistä toimenpiteistä on tarjottava sopivaa ja riittävää tietoa, jotta voidaan tehdä kunnollinen direktiivin 98/24/EY 4 artiklassa tarkoitettu riskinarviointi. Näiden tietojen olisi oltava sellaisia, että ne täydentävät kohdassa 7.1 jo annettuja tietoja. Mikäli henkilökohtainen suojaaminen on tarpeen, on täsmennettävä yksityiskohtaisesti, millaiset varusteet tarjoavat riittävän ja sopivan suojan. Tällöin on otettava huomioon neuvoston direktiivi 89/686/ETY(3) ja viitattava asiaa koskeviin CEN-standardeihin: 8.2.1.1 Hengityksensuojaus Kun on kysymyksessä vaaralliset kaasut, höyryt tai pöly, on yksilöitävä käytettävän suojalaitteen tyyppi, kuten kannettava hengityksensuojain, asianmukaiset naamarit ja suodattimet. 8.2.1.2 Käsien suojaus Ainetta tai valmistetta käsiteltäessä käytettävien käsineiden tyyppi on yksilöitävä, kuten - materiaalin tyyppi, - käsinemateriaalin läpäisyaika ottaen huomioon ihoaltistuksen määrä ja kesto. Tarvittaessa on ilmoitettava muut käsien suojaustoimenpiteet. 8.2.1.3 Silmiensuojaus Silmien suojaimien tyyppi on yksilöitävä, esimerkiksi suojasilmälasit, naamiomalliset suojasilmälasit, levykasvonsuojus. 8.2.1.4 Ihonsuojaus Jos on tarpeen suojata muita kehon osia kuin käsiä, vaaditun suojaimen tyyppi ja laatu on yksilöitävä, esimerkiksi esiliina, saappaat ja täysin suojaava puku. Jos on tarpeen, ilmoitetaan muut ihonsuojaustoimenpiteet ja erityiset hygieniatoimenpiteet. 8.2.2 Ympäristöaltistuksen estäminen Tiedot, jotka työnantaja tarvitsee täyttääkseen yhteisön ympäristölainsäädännön mukaiset velvoitteensa, on täsmennettävä. 9 FYSIKAALISET JA KEMIALLISET OMINAISUUDET Jotta voidaan toteuttaa kunnollisia altistuksen vähentämistoimenpiteitä, on aineesta tai valmisteesta toimitettava kaikki merkitykselliset, erityisesti kohdassa 9.2 mainitut tiedot. 9.1 Yleiset tiedot Olomuoto Vastaanottajalle toimitettavan aineen tai valmisteen olomuoto (kiinteä, nestemäinen, kaasumainen) ja väri on ilmoitettava. Haju Jos haju on havaittava, se on kuvattava lyhyesti. 9.2 Terveyden, turvallisuuden ja ympäristön kannalta tärkeät tiedot pH Asiakkaalle toimitettavan aineen tai valmisteen pH on ilmoitettava. pH voidaan ilmoittaa myös vesiliuokselle, jonka pitoisuus on tällöin yksilöitävä. >PIC FILE= "L_2001212FI.003001.TIF"> 9.3 Muut tiedot Muut tärkeät turvallisuuteen liittyvät muuttujat, kuten sekoittuvuus, johtokyky, sulamispiste tai -alue, kaasuryhmä (hyödyllinen Euroopan parlamentin ja neuvoston direktiivin 94/9/EY(4) soveltamisessa), itsesyttymislämpötila jne. on ilmoitettava. Huom. 1 Edellä mainitut ominaisuudet olisi määritettävä direktiivin 67/548/ETY liitteessä V olevan A osan spesifikaatioiden tai muun vastaavan menetelmän mukaan. Huom. 2 Kun on kyseessä valmiste, tiedot on normaalisti annettava itse valmisteen ominaisuuksista. Jos kuitenkin ilmoitetaan, että tietty vaara ei koske valmistetta, on erotettava selvästi tapaukset, joissa luokituksen tekijällä ei ole tietoja käytettävissään ja joissa käytettävissä olevat testitulokset ovat negatiivisia. Jos katsotaan tarpeelliseksi antaa tietoja yksittäisten aineosien ominaisuuksista, on ilmoitettava selvästi, mihin tiedot liittyvät. 10 STABIILISUUS JA REAKTIIVISUUS Aineen tai valmisteen stabiilisuus ja tietyissä käyttöolosuhteissa tai ympäristöpäästöjen seurauksena esiintyvien vaarallisten reaktioiden mahdollisuus on ilmoitettava. 10.1 Vältettävät olosuhteet Olosuhteet, kuten lämpötila, paine, valo, isku jne., jotka voivat aiheuttaa vaarallisen reaktion, on lueteltava. Jos mahdollista, ne on kuvattava lyhyesti. 10.2 Vältettävät materiaalit Materiaalit, kuten vesi, ilma, hapot, emäkset, hapettavat aineet tai muut erityiset aineet, jotka voivat aiheuttaa vaarallisen reaktion, on lueteltava. Jos mahdollista, ne on kuvattava lyhyesti. 10.3 Vaaralliset hajoamistuotteet Luetellaan haitallisessa määrin muodostuvat vaaralliset hajoamistuotteet. Huom. Erityisesti on mainittava - stabilisaattoreiden tarve ja sisältyminen valmisteeseen, - vaarallisten eksotermisten reaktioiden mahdollisuus, - turvallisuusnäkökohdat aineen tai valmisteen fysikaalisen tilan muuttuessa, - vaaralliset hajoamistuotteet, jotka muodostuvat kosketuksessa veden kanssa, - epästabiilien tuotteiden muodostumismahdollisuus. 11 TERVEYSVAIKUTUKSIIN LIITTYVÄT TIEDOT Tämän otsikon alla on kuvattava tiiviisti mutta täydellisesti ja kattavasti erilaisia toksikologisia (terveys)vaikutuksia, joita voi ilmetä, jos käyttäjä joutuu kosketukseen aineen tai valmisteen kanssa. Tässä on ilmoitettava aineelle tai valmisteelle altistuksesta johtuvat terveydelle haitalliset vaikutukset, joita koskevat tiedot perustuvat sekä kokemukseen että tieteellisistä kokeista tehtyihin johtopäätöksiin. Erilaisia altistusreittejä (hengittäminen, nieleminen, iho- ja silmäkosketus) koskevat tiedot on annettava ja fysikaalisiin, kemiallisiin ja toksikologisiin erityispiirteisiin liittyvät oireet on kuvattava. Tunnetut viivästyneet ja välittömät vaikutukset ja myös lyhytaikaisesta ja pitkäaikaisesta altistuksesta johtuvat krooniset vaikutukset, esimerkiksi herkistyminen, narkoosi sekä syöpää tai perimän muutoksia aiheuttavat tai lisääntymiskykyä (kehityksen häiriöt ja vaikutukset hedelmällisyyteen) vaurioittavat vaikutukset on ilmoitettava. Ottaen huomioon tiedot, jotka on jo annettu otsikossa 2 "Koostumus ja/tai tiedot aineosista", voi olla tarpeellista viitata valmisteiden tiettyjen aineosien erityisiin terveysvaikutuksiin. 12 TIEDOT KEMIKAALIN VAARALLISUUDESTA YMPÄRISTÖLLE Aineen tai valmisteen mahdolliset vaikutukset, käyttäytyminen ja se, mihin aine tai valmiste ympäristössä lopulta joutuu, on kuvattava ilman, veden ja/tai maaperän osalta. Mahdolliset asiaa koskevat testitulokset (esim. LC50, kala, <= 1 mg/1) on annettava. Tärkeimmät ominaisuudet, joilla on todennäköisesti vaikutusta ympäristöön aineen tai valmisteen laadun ja todennäköisten käyttötapojen johdosta, on kuvattava. Tällaiset tiedot on annettava myös aineiden ja valmisteiden hajoamisessa syntyvistä vaarallisista tuotteista. Tällaisia tietoja ovat mm: 12.1 Ekotoksisuus Tässä on annettava asiaankuuluvia saatavissa olevia tietoja myrkyllisyydestä vesiympäristölle sekä välittömistä että pitkäaikaisista vaikutuksista kalalle, vesikirpulle (Daphnia), levälle ja muille vesikasveille. Lisäksi on annettava maaperän mikro- ja makroeliöitä ja muita ympäristön kannalta merkityksellisiä eliöitä, kuten lintuja, mehiläisiä ja kasveja koskevia myrkyllisyystietoja, jos niitä on saatavilla. Jos aine tai valmiste estää mikro-organismien toimintaa, mahdolliset vaikutukset jätevesien käsittelylaitoksiin on mainittava. 12.2 Liikkuvuus Tällä tarkoitetaan aineen tai valmisteen tiettyjen aineosien(5) kykyä kulkeutua pohjavesiin tai kauas päästöpaikasta, jos aineita pääsee ympäristöön. Seuraavat tiedot voisivat olla merkityksellisiä: - tiedetty tai ennustettu jakautuminen ympäristön eri osiin, - pintajännitys, - absorptio ja/tai desorptio. Muita fysikaalis-kemiallisia ominaisuuksia käsitellään otsikossa 9. 12.3 Pysyvyys ja hajoavuus Tällä tarkoitetaan aineen tai valmisteen tiettyjen aineosien kykyä hajota tietyissä ympäristön väliaineissa joko biologisen hajoamisen tai muiden prosessien, kuten hapettumisen tai hydrolyysin kautta. Hajoamista koskevat puoliintumisajat on mainittava, jos ne ovat saatavilla. Aineen tai valmisteen(6) tiettyjen aineosien kyky hajota jätevesien käsittelylaitoksessa on myös mainittava. 12.4 Biokertyvyystaipumus Tällä tarkoitetaan aineen tai valmisteen tiettyjen aineosien(7) kykyä kertyä biologiseen materiaaliin ja siirtyä ravintoketjuun. Kow ja BCF on mainittava, jos ne ovat saatavilla. 12.5 Muut haitalliset vaikutukset Tässä on annettava käytettävissä olevat tiedot muista mahdollisista ympäristöön kohdistuvista haittavaikutuksista, esim. otsonia tuhoavasta ominaisvaikutuksesta, valokemiallisesta otsoninmuodostuskyvystä ja/tai suhteellisesta kasvihuonevaikutuksesta. Huomautuksia On varmistettava, että ympäristön kannalta asiaankuuluvia tietoja annetaan käyttöturvallisuustiedotteiden muiden, erityisesti otsikoiden 6, 7, 13, 14 ja 15 alla (hallittuja päästöjä, vahinkopäästöjen sattuessa toteutettavaa toimenpiteitä, kuljetukseen ja hävittämiseen liittyviä näkökohtia koskevia tietoja). 13 JÄTTEIDEN KÄSITTELY Jos aineen tai valmisteen hävittämiseen (kun on kyseessä ylijäämä tai ennakoitavissa olevasta käytöstä muodostuva jäte) liittyy vaara, on kyseiset jäämät kuvattava ja niiden turvallisesta käsittelystä annettava tietoa. Aineen tai valmisteen sekä mahdollisen saastuneen pakkausmateriaalin asianmukaiset hävittämismenetelmät (polttaminen, kierrätys, kaatopaikalle sijoittaminen jne.) on yksilöitävä. Huom. Jätteitä koskevissa asioissa on otettava huomioon mahdolliset asiaa koskevat yhteisön säännökset. Jos sellaisia ei ole, on hyvä huomauttaa käyttäjälle, että kansallisia tai alueellisia säännöksiä voi olla voimassa. 14 KULJETUSTIEDOT Tiedotteessa on ilmoitettava mahdolliset erikoisvarotoimet, joista käyttäjän on oltava tietoinen tai joita hänen on noudatettava kuljetuksiin liittyvissä asioissa omalla alueellaan tai sen ulkopuolella. Jos se on tärkeää, on annettava tietoa kuljetusluokituksesta kuhunkin kuljetusmuotoon liittyvien määräysten osalta: IMDG (meri), ADR (maantiet, neuvoston direktiivi 94/55/EY(8)), RID (rautatiet, neuvoston direktiivi 96/49/EY(9)), ICAO/IATA (ilma). Tähän voisi sisältyä muun muassa: - YK-numero, - luokka, - oikea laivauksessa käytettävä nimi, - pakkausryhmä, - meriä saastuttava aine, - muut asiaa koskevat tiedot. 15 KEMIKAALEJA KOSKEVAT MÄÄRÄYKSET Pakkausmerkinnöissä direktiivien 67/548/ETY ja 1999/45/EY mukaan annettavat terveyttä, turvallisuutta ja ympäristöä koskevat tiedot on ilmoitettava. Jos tässä käyttöturvallisuustiedotteessa tarkoitettuun aineeseen tai valmisteeseen sovelletaan erityisiä ihmisten tai ympäristön suojelua koskevia yhteisön säännöksiä (esimerkiksi neuvoston direktiivissä 76/769/ETY(10) säädettyjä markkinoille saattamista ja kauppaa koskevia rajoituksia), nämä säännökset olisi mahdollisuuksien mukaan ilmoitettava. Jos mahdollista, on mainittava myös ne kansalliset lait, joilla kyseiset säännökset pannaan täytäntöön sekä muut mahdolliset kansalliset toimenpiteet, jotka voivat olla tärkeitä asian kannalta. 16 MUUT TIEDOT Tässä on ilmoitettava mahdolliset muut tiedot, joita tavarantoimittaja pitää tärkeänä käyttäjän terveydelle ja turvallisuudelle sekä ympäristön suojelulle, esimerkiksi: - luettelo asiaa koskevista R-lausekkeista. Niiden R-lausekkeiden koko teksti, joihin viitataan käyttöturvallisuustiedotteen otsikoissa 2 ja 3, on annettava, - koulutukseen liittyviä ohjeita, - suositeltavia käyttörajoituksia (ts. tavarantoimittajan antamia suosituksia, jotka eivät perustu säädöksiin), - lisätietoja (kirjallisia viitteitä ja/tai teknisiä yhteyspisteitä), - tiedotteen laatimisessa käytetyt tärkeimmät lähteet, - jos on kyseessä käyttöturvallisuustiedotteen muuttaminen, on ilmoitettava selvästi, mitkä tiedot on lisätty, poistettu tai muutettu (ellei sitä ole ilmoitettu muualla). (1) EYVL L 131, 5.5.1998, s. 11. (2) Jos valmisteen markkinoille saattamisesta vastaava henkilö voi osoittaa, että sellaisen aineen kemiallinen yksilöinti, joka on luokiteltu yksinomaan - ärsyttäväksi, lukuun ottamatta aineita, joille on osoitettu R-lauseke R41, tai ärsyttäväksi yhdessä yhden tai useamman direktiivin 1999/45/EY 10 artiklan 2.3.4 kohdassa mainitun ominaisuuden kanssa, - tai haitalliseksi tai haitalliseksi ja sellaiseksi, jolla on yksi tai useampi direktiivin 1999/45/EY 10 artiklan 2.3.4 kohdassa mainituista ominaisuuksista, ja jolla on vain akuutteja kuolemaan johtavia vaikutuksia, antaminen käyttöturvallisuustiedotteessa vaarantaa hänen henkisen omaisuutensa luottamuksellisuuden, hän voi direktiivin 1999/45/EY liitteessä VI olevan B osan säännösten mukaisesti viitata kyseiseen aineeseen joko käyttämällä nimeä, jolla tunnistetaan tärkeimmät funktionaaliset kemialliset ryhmät tai jotain vaihtoehtoista nimeä. (3) EYVL L 399, 30.12.1989, s. 18. (4) EYVL L 100, 19.4.1994, s. 1. (5) Näitä tietoja ei voi antaa valmisteista, koska ne koskevat vain aineita. Ne on siis annettava, kun niitä on saatavilla ja kun ne koskevat kyseistä asiaa, kullekin valmisteen sisältämälle yksittäiselle aineelle, joka on mainittava käyttöturvallisuustiedotteessa tämän liitteen otsikossa 2 annettujen määräysten mukaisesti. (6) Näitä tietoja ei voi antaa valmisteista, koska ne koskevat vain aineita. Ne on siis annettava, kun niitä on saatavilla ja kun ne koskevat kyseistä asiaa, kullekin valmisteen sisältämälle yksittäiselle aineelle, joka on mainittava käyttöturvallisuustiedotteessa tämän liitteen otsikossa 2 annettujen määräysten mukaisesti. (7) Näitä tietoja ei voi antaa valmisteista, koska ne koskevat vain aineita. Ne on siis annettava, kun niitä on saatavilla ja kun ne koskevat kyseistä asiaa, kullekin valmisteen sisältämälle yksittäiselle aineelle, joka on mainittava käyttöturvallisuustiedotteessa tämän liitteen otsikossa 2 annettujen määräysten mukaisesti. (8) EYVL L 319, 12.12.1994, s. 7. (9) EYVL L 235, 17.9.1996, s. 25. (10) EYVL L 262, 27.9.1976, s. 201."